Kotleba, Marian, poslanec NR SR (2021-11-12):
Tak, pán podpredseda, no nech mi tu chlapec nehovorí, že na noštek. No, takže, vážení občania, teraz ste to videli v priamom prenose, čo je priorita tejto koalície, čo je priorita koalície. Aby ste nosili handru až na nose, keď chcete niečo povedať. Dôležité je ale, čo sa tu dnes povie, preto musím, žiaľ, tento ústupok spraviť, ale spravodlivosť, spravodlivosť si dobehne tých, ktorí proste na tomto bazírujú, však, pán poslanec, no. A teraz, vážení občania, lebo hovoriť niečo hlasovacím automatom z koalície nemá zmysel, poďme sa spolu pozrieť na to, čo tu vláda pod rúškom ochrany zdravia na vás chystá. Tento balík zákonov, to je totiž, to je totiž zmeska zle maskovaných, zle maskovaných opatrení spolu s vyslovene totalitnými rozkazmi, ktoré sa dotknú takmer všetkých sfér spoločnosti života ľudí, občanov aj podnikateľov, aj firiem. Hneď v čl. I tohto vládneho návrhu, ktorým sa novelizuje zákon Slovenskej republiky č. 372/1990 Zb. o priestupkoch, nám vláda jasne ukazuje, kde sú podľa nej ohrozenia, ktoré treba trestať vysokými pokutami za priestupky. Zavádza sa nový priestupok, ktorý bude v tom, že niekto zmarí, sťaží alebo ohrozí poskytovanie zdravotnej starostlivosti alebo v súvislosti s tzv. poskytovaním zdravotnej starostlivosti hrubo znevažuje, uráža alebo ohrozuje poskytovateľa zdravotnej starostlivosti. Alebo je tu bod c), že bude niekto falšovať niečo, čo sa bude pokladať za zdravotnú dokumentáciu. Keď si to ale, občania, rozmeníte na drobné, tak za priestupok, za priestupok sa bude pokladať to, keď nejakému fanatikovi, ktorý sa bude snažiť zo všetkých síl zaočkovať vám blízkeho človeka, napríklad vaše dieťa, poviete, že je opica. To bude po novom priestupok. Ale keď minister obrany Naď opakovane ľudí označuje za opice, keď služobník NATO Naď hovorí, že všetci ľudia, ktorí protestujú, sú opice, tak vtedy to priestupok nie je. Vláda si tu jednoducho zavádza, zavádza nástroje na ochranu svojich vlastných, na ochranu prisluhovačov, na ochranu tých, ktorí sa budú podieľať na tlaku proti ľuďom, na tlaku, aby za každú cenu ľudí donútili do očkovania, do očkovania, za ktoré do dnešného dňa žiadny z výrobcov vakcín nenesie zodpovednosť, do očkovania, po ktorom v mnohých prípadoch zostanú mŕtvi alebo zmrzačení ľudia. Čo je však zaujímavé na tejto novele zákona o priestupkoch, je to, že kým za tieto priestupky, že sa niekto opováži ozvať voči nejakému očkovaciemu maniakovi, bude pokuta až do 1 500 eur. Tak, priatelia, teraz dobre počúvajte, za porušenie povinnosti pri zaobchádzaní s jedmi, omamnými látkami, psychotropnými látkami alebo inými látkami škodlivými zdraviu bude pokuta len 165 eur. To znamená, spoločenská nebezpečnosť konania je v tejto novele, ktorú tu predkladá pani ministerka spravodlivosti ako tá najviac právne vzdelaná v celej tejto vládnej koalícii protislovenskej, tak spoločenská nebezpečnosť konania je ohodnotená tak, že kým sa budete vzpierať proti očkovaniu, kým budete spochybňovať túto očkovaciu totalitnú fašistickú mašinériu, tak dostanete pokutu 1 500 eur, ale keď budete rozdávať jedy, drogy, budete uvoľňovať z laboratórií prekurzory, ktoré slúžia na výrobu drog, tak dostanete pokutu 165 eur. Toto je predstava vlády o tom, čo je spoločensky nebezpečná činnosť v rámci priestupkov na úseku zdravotníctva podľa § 29 zákona o priestupkoch. Takže po novom, aby som to zhrnul, po novom bude pre spoločnosť nebezpečnejší ten, kto verbálne alebo gestami odmieta očkovanie ako ten, ktorý sa podieľa na rozsievaní jedov alebo drog v spoločnosti. Ďalším zákonom, ktorý v tomto balíku táto protislovenská vláda novelizuje, je zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a železničnej polície. Keď sme od úplného začiatku tejto vymyslenej pandémie hovorili o tom, že sa budú ako prvých snažiť donútiť k absolútnej poslušnosti ľudí, zamestnancov v štátnej službe v uniformách, tak vidíme, že je to tu čierne na bielom. Vážení policajti, bachari, siskári, počúvajte dobre. „Služobné voľno bez nároku na služobný plat sa policajtovi poskytne, ak policajt nepredložil služobnému úradu príslušným dokladom preukazujúcu skutočnosť podľa osobitného predpisu, alebo policajt, ktorý nepredložil tento doklad, odmietol možnosť bezplatného otestovania a služobný úrad mu z tohto dôvodu neumožnil vstup na pracovisko a výkon štátnej služby.“ Takže, policajti, bachari a všetci ostatní, ktorých sa to týka, ak tento zákon bude schválený, bude to pre vás znamenať len toľko, že buď budete mať doklad o tom, že ste zaočkovaní, alebo budete sa musieť postupne čoraz častejšie testovať a testovať a špárať sa v nose, pretože inak, pretože inak dostanete tzv. služobné voľno bez nároku na plat, čiže vás postavia v podstate mimo služby až do toho momentu, keď vás to prestane baviť a odídete do civilu. Brutálny nátlak, brutálny nátlak na ľudí, z ktorých chcú spraviť nie ochrancov zákona, nie ochrancov verejného poriadku, ale chcú vás donútiť k tomu, aby ste boli nútení sa sami zapojiť do tejto psychiatrie, aj keď drvivá väčšina policajtov, bacharov a ďalších absolútne odmieta takéto nanútené očkovanie, a aby ste potom sami slúžili ako nástroj na vymáhanie týchto opatrení voči ľuďom, ktorí si stále ctia svoju osobnú slobodu a ktorí sú presvedčení, že ak sa majú očkovať, tak iba zo strachu o svoje zdravie a svoj život, a nie kvôli tomu, že sa boja opatrení vlády, nie kvôli tomu, že sa boja tohto nátlaku, ktorý sa tu aj dnes týmto balíkom, ktorý vláda predkladá, ide absolútne sprísniť a zradikalizovať. Ďalej tu máme takisto novelizáciu zákona č. 154/2001 Z. z. o prokurátoroch a právnych čakateľoch prokuratúry, kde sa rovnaká povinnosť, ako je táto povinnosť pre policajtov a bacharov a ďalších, ukladá obkľukou cez Zákonník práce. To znamená, aj prokurátori budú musieť byť pekne poslušní, pekne očkovaní alebo pravidelne čoraz častejšie testovaní, inak pôjdu na neplatené voľno až dovtedy, kým si to nerozmyslia, pretože je veľmi dôležité, aby do tohto cirkusu, do tejto mašinérie sa rovnako ako policajti zapojili, aj keď nasilu a pod brutálnym nátlakom aj prokurátori. Vláda si uvedomuje, že bez servilných prokurátorov a servilných sudcov by jednoducho nedokázala efektívne vymáhať tieto nezmyselné opatrenia, ktoré tu proti všetkým občanom Slovenskej republiky idú zaviesť. Čl. IV tohto neskutočného návrhu je o novelizácii zákona č. 311/2001 Z. z., tzv. Zákonníka práce, kde sa v podstate zákonom, zákonom, vážení občania, zavádza absolútne šikanózne opatrenie proti všetkým zamestnancom, kde sa v tomto jednom návrhu vymazali úplne odborárske práva a všetko to, za čo niekedy odbory bojovali, pretože je tu napísané, že ak sa nepreukážete zamestnávateľovi tým potvrdením o očkovaní, prekonaní a tak ďalej, alebo o testovaní a odmietnete sa dať otestovať, aj keď zatiaľ bezplatne, tak podľa Zákonníka práce bude prekážka v práci na strane zamestnanca. Na strane zamestnanca. To znamená, zamestnanec len tým, že chce chrániť svoje zdravie, podľa tohto návrhu spôsobí prekážku v práci na svojej strane, to znamená, nemá nárok na plat od zamestnávateľa. A keďže zákon bude hovoriť o tom, že prekážka je na strane zamestnanca, tak neviete úspešne túto vec napadnúť ani na pracovnoprávnom súde, pretože ten bude hneď posudzovať, že aké boli zákonné podmienky vašej možno výpovede a tam vám hneď povedia, že to bol zákonný dôvod, že to bol zákonný dôvod, pretože prekážka bola na strane zamestnanca. Toto je veľmi dôležité povedať, a ak po tomto odbory nevstúpia do generálneho štrajku a Slovensko jednoducho nevypnú, tak potom tie odbory, musím povedať, že sú kúpené vládou a že slúžia vláde, a nie ľuďom, ktorých majú zastupovať. Pretože ak vláda zo zákona ide povedať, že tým, že sa odmietate podieľať na nikým a ničím negarantovaným očkovaním, tak je prekážka na strane zamestnanca a odbory budú ticho, tak načo sú potom pre ľudí, pre zamestnancov, načo sú takéto odbory? Načo sú takéto odbory? Potom je tu čl. VI, v ktorom sa novelizuje zákon č. 461/2003 Z. z. o sociálnom poistení. V tom, v tejto novelizácii alebo v tomto článku len tak potichučky, len tak potichučky, ako keby mimochodom, aby sa nepovedalo, aby náhodou ľudia sa nesťažovali, sa vypúšťa tzv. pandemická PN-ka. To, na čom si celý minulý rok robila vláda obrovskú marketingovú kampaň, na čom si naháňala politické body, že ako oni idú ľudí chrániť, ako im idú pomôcť preklenúť ťažké časy, že idú zaviesť pandemickú PN-ku, aby každý, kto vypadne z práce kvôli týmto opatreniam, kvôli tomuto, tejto pandémii, aby každý od štátu cítil pomocnú ruku, aby každý cítil to, že štát sa ide o nich postarať, tak dneska to tu potichučky v § 293 f), e), l) vypúšťajú. A, vážení občania, všimnite si, kde je teraz tá medializácia, kde je teraz tá obrovská kampaň, kde je teraz platená reklama v súkromných médiách, že vám ide toto vláda spraviť? Keď vtáčka lapajú, pekne mu spievajú. Keď sa vás snažili oklamať, ako im bude záležať na vašich životoch, na vašej životnej úrovni a že to bude len dočasné, tak ste to počúvali z každej strany. Teraz, keď vám postupne idú priškrcovať práva aj sociálne výhody, aj ekonomické nastavenia, už o tom nikde nepočujete a už je to potichučky, spoza bučka, aby sa ľudia o tom dozvedeli až – viete kedy? Až vtedy, vážení občania, keď sa vás to životne dotkne a keď to vstúpi do vášho života tým, že vám to tak skomplikuje situáciu, že vám potom ostanú len oči pre plač. Ďalej. Čl. VII tohto protislovenského, protinárodného, protištátneho návrhu, lebo inak sa to nedá nazvať, je novelizácia zákona č. 355/2007 Z. z. o ochrane, podpore a rozvoji verejného zdravia. Tento zákon sa po posledných novelizáciách, tento zákon sa po posledných novelizáciách, to znamená ten zákon o ochrane, podpore a rozvoji verejného zdravia, nedá nazvať inak ako zákon na likvidáciu verejného zdravia. A v tomto duchu, v tomto duchu pokračuje aj táto novelizácia. Rozširuje, v § 48 ods. 4 rozširuje kompetencie Úradu verejného zdravotníctva, ktorý bude môcť vydávať nasledovné opatrenie, tzv. dočasné podmieňovanie vstupu zamestnanca na pracovisko zamestnávateľa. Dočasné podmieňovanie vstupu zamestnanca na pracovisko zamestnávateľa preukázaním sa vstupujúcich osôb potvrdením o absolvovaní očkovania proti ochoreniu COVID-19 alebo potvrdením o prekonaní ochorenia COVID-19, alebo potvrdením o negatívnom výsledku testu na ochranu COVID-19, alebo vykonaním testu na ochranu COVID-19 u zamestnávateľa. Úrad verejného zdravotníctva nariadi opatrenie na základe rozhodnutia vlády Slovenskej republiky. Takže, vážení občania, nielenže ide o zavedenie veľmi výrazného, šikanózneho opatrenia alebo kompetencie pre úrady verejného zdravotníctva, ale priamo v zákone je napísané, že tieto opatrenia bude môcť Úrad verejného zdravotníctva vydávať na základe rozhodnutia vlády Slovenskej republiky. To znamená na základe čisto politického rozhodnutia, ktoré sa bude meniť zo dňa na deň tak, ako sa to vláde hodí, zo dňa na deň podľa toho, ako bude mať za potrebu, alebo bude považovať za potrebné upratať svojich vlastných občanov. Veľmi zaujímavé, a to pani ministerka musí povedať, pretože to bolo súčasťou programového vyhlásenia vlády, veľmi zaujímavé je to, že základná, základná podmienka alebo pravidlo pri písaní zákonov je, že zákon musí byť všeobecný. Zákon musí ako keby zachytávať všetky možné situácie, prípady a musí byť aplikovateľný všeobecne, nie na jednu nejakú úplne konkrétnu udalosť, situáciu vytrhnutú z kontextu. A práve v tejto novele vidíme, že to tak absolútne nie je, že tento zákon sa vyslovene venuje pandémii COVID-19, ale úplne ignoruje, vážení občania, všetky ostatné choroby. To znamená, ja sa v tejto chvíli pýtam, že keď človek ochorie, vážne ochorie na inú chorobu ako COVID-19, tak zrazu už štát sa o neho nemusí starať? Že iné choroby sú menej nebezpečné? Že keď zomriete na inú príčinu ako COVID-19, tak vaša smrť je menej vážna? Lebo o tom to je, o tom to je čl. VII tohto návrhu, že vytrháva v rámci ohrozenia verejného zdravia, vytrháva jednu diagnózu a dáva ju nad všetky ostatné. No ale viete, prečo to tak je? Pretože tu vôbec – a musím to znova povedať – nejde o ochranu verejného zdravia, ale o zámienku na zavádzanie čoraz prísnejších, drakonických opatrení na obmedzovanie slobody pohybu, slobody práce a za chvíľku aj slobody myslenia vo všetkých štátoch, kde sa táto pandémia tak úspešne politicky uplatňuje. Poďme ďalej. A toto je skutočná perlička, zavádza sa nový § 55a do tohto zákona o ochrane, podpore a rozvoji verejného zdravia, ktorý umožňuje nariadenie uzatvorenia prevádzky počas krízovej situácie z dôvodu ochorenia COVID-19. Prečítam vám to: „Ak osoba vykonávajúca štátny zdravotný dozor pri výkone kontroly u fyzickej osoby podnikateľa alebo u právnickej osoby zistí porušenie opatrení nariadených podľa § 48 ods. 4“, o tom som hovoril pred chvíľku, „z dôvodu ochorenia COVID-19, môže na mieste nariadiť okamžité uzatvorenie prevádzky alebo jej časti, a to na 30 dní.“ Viete, prečo je to perlička, vážení občania? Pretože včera, keď tu sedel ešte minister zdravotníctva, generál, vojak Lengvarský povedal, že toto opatrenie si do zákona vyžiadali samotní podnikatelia. Ja by som chcel vidieť podnikateľa jedného jediného, ktorý si vyžiadal to, aby mu vláda mohla nezmyselným uznesením pri nejakej kontrole rozhodnúť o tom, že jeho prevádzka bude zavretá na 30 dní. Jedného jediného. Podobne § 55b, kde sa zavádzajú obrovské pokuty za to, že firmy odmietnu, odmietnu realizovať všetky tieto novozavádzané opatrenia, to znamená šikanovať zamestnancov a šikanovať svojich hostí a zákazníkov a pýtať od nich nezmyselné potvrdenia o očkovaní, prekonaní a testovaní. Za odmietnutie týchto povinností sa voči právnickým firmám a podnikateľom zavádza pokuta až do výšky 7-tisíc eur. A včera minister, vojak, generál Lengvarský povedal, že aj toto opatrenie si vyžiadali podnikatelia. Znova chcem vidieť jedného jediného podnikateľa, ktorý písal na vládu, prosím vás, zaveďte pokutu 7-tisíc eur, aby ste mi ju mohli dať, keď nebudem, keď nebudem vyžadovať od ľudí tieto, tieto šikanózne opatrenia a potvrdenia. Jedného jediného. No a ďalšou chuťovkou, ďalšou chuťovkou, ktorá absolútne popiera všetko to, čo o tvorbe zákonov bolo povedané v programovom vyhlásení vlády, je § 235h – prechodné ustanovenia účinné dňom vyhlásenia tohto pamfletu. A v týchto prechodných ustanoveniach potichučky dochádza k obmedzeniu práv príslušníkov ozbrojených síl. To isté, čo sa týka policajtov, to isté, čo sa týka bacharov, to isté, čo sa týka ostatných uniformovaných príslušníkov, tak je tu potichučky na záver tohto návrhu prikazované, rozkazované a predpísané aj pre príslušníkov ozbrojených síl, ktorí jednoducho skončia rovnako ako policajti, pretože v odseku 2 sa jasne píše, „profesionálnemu vojakovi, ktorému bolo poskytnuté služobné voľno podľa odseku 1“, to služobné voľno podľa odseku 1 je vtedy, keď sa nepreukážete, vás proste nepustia do práce, vojaci, nepatrí za dni služobného voľna služobný plat. Čiže ani vy, milí vojaci, keď nebudete chcieť tancovať tak, ako vláda píska, a nebudete sa dať očkovať alebo nebude chodiť každé dva, potom každý deň, potom každého poldňa na testy, tak jednoducho vás vybavia tak, že vám dajú služobné voľno bez nároku na plat, čiže vás veľmi silno budú inšpirovať k tomu, aby ste buď sa rozhodli si to do seba pichnúť, alebo odišli z armády. V čl. X tohto návrhu sa to isté, absolútne to isté, nebudem to celé čítať, lebo je to úplne to isté, zavádza aj pre príslušníkov finančnej správy. Odmietnete sa preukazovať, odmietnete sa očkovať, odmietnete sa testovať, tak máte len dve možnosti: byť doma bez nároku na plat alebo ísť do civilu. Vážení občania, toto je, toto je skutočná tvár tohto návrhu, ktorý nám sem vláda pod zámienkou ochrany vášho zdravia prináša. Aby sa z vás stali poslušní očkovací občania alebo testovacie automaty, ktoré sa budú testovať podľa toho, ako vám to na tej mape, na tom COVID automate vymyslenom, ktorému ani deti neveria, ako vám to nakreslia, ako vám to vyfarbia. Poviete si, však dnes je testovanie zadarmo a je to len dvakrát za týždeň, to sa ešte dá zvládnuť, potom to bude už iba jedenkrát za týždeň, teda päťkrát za týždeň, každý deň. Potom si za to budete musieť platiť, potom to budú také pálky, že jednoducho aj keby ste si to chceli platiť, tak zistíte, že sa vám to neoplatí kvôli tomu chodiť ani do roboty a nakoniec vám povedia, že, no vidíte a nakoniec sme vás aj tak na tú šiestu dávku donútili. Preto, vážení občania, vás z tohto miesta vyzývam, aby ste vláde dali jasne pocítiť, že nebudete skláňať hlavu pred týmito nezmyselnými, a musím povedať úplne na rovinu, fašistickými opatreniami a budete spolu so zamestnávateľmi a s podnikateľmi, ktorí vedia, o čo ide, trvať na tom, aby vaše občianske a ľudské práva žiadne vyhlášky a žiadne účelovo napísané zákony jednoducho nelikvidovali. Spoločne sa musíme, to už nie že môžeme, my sa musíme proti tomuto postaviť, pretože ten koniec tejto diktatúry je veľmi smutný, veľmi smutný. Spomeňte si na to tí, ktorí ste sa nechali natiahnuť do očkovania, povedali vám, že po prvej dávke budete slobodní, vakcína je sloboda, dnes máte dávky v sebe dve a oni vám hovoria, že keď si nedáte tretiu, tak budete na tom rovnako ako ja, ktorý nemá v sebe žiadnu. Po tretej príde štvrtá, po štvrtej príde piata a tak ďalej a tak ďalej. 17. novembra je výročie, už o pár dní je výročie Dňa boja za slobodu a demokraciu, vláda úplne cynicky prichádza s takýmito návrhmi zákonov, ktoré jednoznačne demokraciu a slobodu pochovajú pár dní pred týmto výročím. Pár dní pred týmto výročím. A preto mi na záver, vážení občania, dovoľte z tohto miesta povedať iba jednu jedinú vec, 17. november nie je sviatok prosenia sa o slobodu a demokraciu, 17. november nie je o tom, že máte na kolenách prosiť, aby vláda, ktorú ste si zvolili, vám dala slobodne dýchať, 17. november je Deň boja za slobodu a demokraciu. Tak im 17. novembra ukážme všetci spoločne, že si tú demokraciu a slobodu vybojovať vieme. Všetci, ktorým vám to nie je ľahostajné, všetci, ktorí nechcete, aby vy a vaše deti žili jako otroci v rúškovom a očkovacom svete, príďte sedemnásteho do Bratislavy, a keď nás bude dostatočne veľa, tak sa veci začnú krútiť opačným smerom. Ďakujem vám veľmi pekne, bojujeme proti vláde, bojujeme proti tejto totalite, ktorá znamená likvidáciu občianskych práv a slobôd na Slovensku.